Farg‘onadagi qandolatchilik fabrikasini bankrotlikdan qutqarish uchun 10 milliard so‘m sarmoya kiritildi

Farg‘ona viloyati Quva tumanidagi yirik qandolatchilik fabrikasi bozor iqtisodiyoti talablariga javob bera olmay, bankrotlik yoqasiga kelib qolgan edi. O‘zbekiston Respublikasi Tashqi iqtisodiy faoliyat milliy banki mazkur korxonani moliyaviy sog‘lomlashtirish uchun 10 milliard so‘m miqdorida sarmoya kiritdi. Bu haqda O‘zA xabar bermoqda.

Mablag‘ korxonani ta’mirlash, qo‘shimcha inshootlar qurish, ishlab chiqarishni modernizatsiya qilish, shuningdek, zamonaviy asbob-uskunalar sotib olishga sarflandi. “Quva qandolatlari” mas’uliyati cheklangan jamiyati to‘liq yangilangach, yigirmaga yaqin turda qandolat va pechenye mahsulotlari ishlab chiqarish yo‘lga qo‘yildi.

Hozir Germaniya va Italiyadan keltirilgan dastgohlarni o‘rnatish ishlari nihoyasiga yetkazilmoqda. Sinov tariqasida tayyorlangan mahsulotning dastlabki qismi Farg‘ona va Marg‘ilon shaharlaridagi savdo do‘konlariga jo‘natildi.

Bejirim qog‘ozlarga qadoqlangan shirinliklar nafaqat ko‘rinishi, balki mazasi bilan ham darhol xaridorlar e’tiborini tortdi. Iqtisodiy sog‘lomlashtirish dasturi doirasida faoliyati qayta tiklangan korxonada ellikta qo‘shimcha ish o‘rni yaratildi. Ularga asosan xotin-qizlar jalb etildi.